8แบงก์โกย2.6หมื่นล.
ไตรมาสแรกดีเกินคาดKBANKแจ่มสุด/หุ้นพุ่ง9.26จุดลุ้นไปต่อ
21 เม.ย. 2555

ไตรมาสแรกดีเกินคาดKBANKแจ่มสุด/หุ้นพุ่ง9.26จุดลุ้นไปต่อ 
ธนาคารพาณิชย์โกย กำไรไตรมาสแรก ปี 2555 กว่า 2.67 หมื่นล้านบาท โต 7.32% จากงวดเดียวกันของปีก่อน KBANK ดีสุด ดัชนีหุ้นวิ่งทะลุ 1,1190 มีสิทธิไปต่อ 
ธนาคารพาณิชย์ 8 แห่ง จากทั้งหมด 11 แห่ง ที่จดทะเบียนในตลาดหลักทรัพย์ฯ ได้ทยอยแจ้งผลดำเนินงานงวดไตรมาสแรก ปี 2555 ซึ่งมีกำไรสุทธิรวม 2.67 หมื่นล้านบาท เพิ่มขึ้น 7.36% จากงวดเดียวกันของปีก่อนที่มีกำไรสุทธิรวม 2.49 หมื่นล้านบาท
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา (BAY) กล่าวว่า ผลประกอบการไตรมาสแรกปี 2555 ธนาคารมีกำไรสุทธิ 3,430.08 ล้านบาท เพิ่มขึ้น 22.21% จากงวดเดียวกันของปีก่อนและเพิ่มขึ้น 600% จากไตรมาส 4 ปี 2554 ที่มีกำไรสุทธิ 477.73 ล้านบาท
ทั้งนี้ เป็นผลจากการเติบโตของสินเชื่อที่มีคุณภาพยังคงขยายตัวอย่างแข็งแกร่งที่ 3.5% โดยสินเชื่อที่ปล่อยใหม่ตั้งแต่สิ้นเดือน ธ.ค. 2554 มีมูลค่า 2.39 หมื่นล้านบาท เพิ่มขึ้น 15% เมื่อเทียบกับช่วงไตรมาสเดียวกันของปี 2544 ขณะเดียวกันสินเชื่อด้อยคุณภาพได้ลดลงอย่างมีนัยสำคัญซึ่งปัจจุบันอยู่ในระดับต่ำกว่า 3.6% สะท้อนให้เห็นถึงมาตรฐานการบริหารความเสี่ยงที่มีประสิทธิภาพ ส่วนต่างอัตราดอกเบี้ยสุทธิยังคงแข็งแกร่งที่ระดับ 4.24% ซึ่งสะท้อนให้เห็นถึงความสามารถของกรุงศรีกรุ๊ปในการรักษาอัตราผลตอบแทนของสินเชื่อในระดับที่น่าพอใจทั้งที่อัตราดอกเบี้ยนโยบายได้ลดลง 
“ปี 2555 นี้จะเป็นปีที่ดีของกรุงศรีกรุ๊ปจากผลการดำเนินงานที่แข็งแกร่ง โดยได้รับแรงสนับสนุนจากการขยายตัวของสินเชื่อและรายได้หลัก ซึ่งเป็นผลมาจากการฟื้นตัวทางเศรษฐกิจอย่างต่อเนื่อง” นายอาร์โนลด์ กล่าว
ทั้งนี้ ณ วันที่ 31 มี.ค 2555 ธนาคารกรุงศรีอยุธยา มีเงินให้สินเชื่อรวม 7.42 แสนล้าน และสินทรัพย์รวม 9.76 แสนล้านบาท มีอัตราส่วนเงินกองทุนต่อสินทรัพย์เสี่ยง (BIS Ratio) ที่ระดับ 16.04% โดยเป็นเงินกองทุนชั้นที่ 1 (Tier 1) 11.62% 
นายสมเจตน์ หมู่ศิริเลิศ กรรมการผู้จัดการใหญ่ ธนาคารธนชาต กล่าวว่า ผลประกอบการของกลุ่มธนชาตในไตรมาสแรก ปี 2555 มีกำไรสุทธิจำนวน 1,193 ล้านบาท เพิ่มขึ้น 4.29% จากไตรมาสเดียวกันของปีก่อนและเพิ่มขึ้น 27.2% จากไตรมาสที่ผ่านมา และปีนี้ ธนาคารตั้งเป้าสินเชื่อเติบโต 1012% และยังคงความเป็นผู้นำด้านสินเชื่อเช่าซื้อ โดยสินเชื่อเช่าซื้อของธนาคารในไตรมาสแรก ปี 2555 สามารถเติบโตได้ 6% 
นักวิเคราะห์บล.โนมูระพัฒนสิน(CNS)ระบุว่าธนาคารพาณิชย์ที่ประกาศกำไรไตรมาส 1ออกมาถือว่าดีกว่าที่ตลาดคาดไว้ยกเว้น KK ที่ต่ำกว่าคาดและฝ่ายวิจัยอยู่ระหว่างการปรับคำแนะนำในการลงทุนในหุ้น SCB หลังกำไรไตรมาส 1 ออกมาดีกว่าและสินเชื่อมีแนวโน้มขยายตัวดี
สำหรับบรรยากาศลงทุนในตลาดหุ้นไทย วันที่ 20 เม.ย. 2554 ดัชนียังคงปรับตัวเพิ่มขึ้น และปิดตลาดที่ 1,194.60 จุด เพิ่มขึ้น 9.26 จุด ด้วยมูลค่าซื้อขาย 28,234.68 ล้านบาท และการที่ดัชนีทะลุ 1,190 จุดไปได้ก็มีโอกาสที่จะขึ้นไปสู่ระดับ 1,213 จุดได้
นายกวี ชูกิจเกษม ผู้ช่วยกรรมการผู้จัดการ สายงานวิเคราะห์หลักทรัพย์ บล.กสิกรไทย กล่าวว่า ดัชนีเพิ่มขึ้นต่อเนื่องและไม่สนข่าวตัวเลขเศรษฐกิจสหรัฐออกมาไม่ดี เพราะนักลงทุนมีความคาดหวังจากการประชุมคณะกรรมการนโยบายการเงินธนาคารกลางสหรัฐ (เฟด) ในวันที่ 2425 เม.ย.นี้ น่าจะมีการเปิดช่องให้ดำเนินนโยบายกระตุ้นทางการเงินซึ่งจะเป็นปัจจัยบวกต่อตลาดในสัปดาห์หน้ารวมถึงคาดหวังผลประกอบการไตรมาสแรกของบริษัทจดทะเบียนที่จะทยอยประกาศมากขึ้น หลังจากกลุ่มธนาคารพาณิชย์ได้ประกาศผลประกอบการไตรมาสแรกออกมาแล้วดีเกินกว่าที่นักลงทุนส่วนใหญ่คาดไว้ จึงมีแรงซื้อเก็งกำไรเข้ามาในหุ้นกลุ่มอื่นที่คาดว่าผลประกอบการจะออกมาเติบโตไปในทิศทางเดียวกัน
สำหรับแนวโน้มตลาดสัปดาห์หน้า คาดว่าดัชนีมีโอกาสปรับตัวเพิ่ม ไปทดสอบแนวต้านสำคัญได้ที่ 1,200-1,214 จุด